Michael Crichton
Store norske leksikon,Språk og litteratur,Litteratur i verden,Nord- og Mellom-Amerikas litteratur,USAs litteratur,USAs litteratur 1950-2000
Michael Crichton var en amerikansk bestselgende forfatter og filmregissør, utdannet som antropolog og lege.
Forfatterskap Crichton begynte å skrive i 1960-årene, til dels under pseudonymer som Jeffrey Hudson og John Lange, og høstet pene kritikker for thrilleren A Case of Need (1968). Året etter fikk han sitt gjennombrudd med The Andromeda Strain (norsk oversettelse Døden fra rommet, 1971), som ble filmatisert. I 1974 stod han for manus til og regi av filmen Westworld, som også ble en suksess. Han fulgte opp med romanen og filmen The Great Train Robbery (1975, norsk oversettelse Det store togrøveriet, 1976). Tekno-thrilleren Sphere (1987; norsk oversettelse Dypkontakt, 1988; filmatisert i 1997) regnes som en av hans bedre bøker. Science fiction-romanen Jurassic Park (1990; norsk oversettelse Jura-parken, 1993), der dinosaurer ble gjenskapt ved hjelp av genteknologi, ble filmatisert av Steven Spielberg, som laget en av filmhistoriens store suksesser. Rising Sun (1992; norsk oversettelse Blodrød sol, 1993) ble også filmatisert, og vakte debatt på grunn av sin måte å skildre japanere på. Debatt vakte også Disclosure (1994; norsk oversettelse Avsløringen, 1994; filmatisert i 1995), som handler om sexpress i arbeidslivet, men med «motsatt fortegn»: en mann blir trakassert av en kvinnelig sjef. Nok en gang ble både boken og filmen kassasuksesser. Crichton skrev også blant annet en bok om kunstneren Jasper Johns (1977) og en om datateknologi (Electronic Life, 1983; norsk oversettelse Datamaskinen – din nye venn, 1984). Han var opphavsmann til ER (1994-2009; på norsk Akutten), en populær fjernsynsserie om et sykehus i Chicago, og til dataspillet Amazon. Med sin velutviklede teft for det kontroversielle og kommersielle var han en av verdens mestselgende forfattere ved årtusenskiftet. Flere romaner Congo (1980; norsk oversettelse Kongo, 1982)  The Lost World, oppfølgeren til Jurassic Park,(1995; filmatisert i 1997; norsk oversettelse Den tapte verden, 1997)  Airframe (1996; norsk oversettelse Nødlanding, 1997)  Timeline (1999; norsk oversettelse Transitt, 2000)  Prey (2002; norsk oversettelse Bytte, 2004) Les mer i Store norske leksikon USAs litteratur USAs historie 1945-2001 Eksterne lenker Crichtons offisielle hjemmeside nekrolog over Crichton i The Guardian Crichton i Internet Movie Database Aaseng, Nathan (2002): Michael Crichton i Open Library Hayhurst, Robert (2004): Readings on Michael Crichton i Open Library Trembley, Elizabeth A. (1996): Michael Crichton. A Critical Companion i Open Library Crichtons bøker i Open Library Crichton på norsk: verker i Nasjonalbiblioteket Litteratur Golla, Robert (2011): Conversations with Michael Crichton (Literary Conversations Series). University Press of Mississippi. ISBN 978-1617030130